# **Børnesamtale: Guide til afholdelse af børnesamtale**

**Før samtalen**

* **Hvad er formålet med samtalen?**
* Hvad skal du have ud af samtalen?
* Hvad skal barnet have ud af samtalen?
* Har du sikret dig, at I er enige om formålet? Har barnet et andet formål?
* Hvordan klæder du barnet godt på til samtalen, så han/hun kender formålet og hvad der skal ske?
* **Hvilken type samtale er det?**
* Er det en undersøgende samtale, hvor barnets generelle trivsel undersøges eller hvor en specifik episode undersøges? Eksempelvis en angiven voldssituation.
* Er det en informerende/støttende samtale, hvor barnet skal have noget bestemt at vide eller have støtte til en given ting? Skal I have lavet nogle aftaler, der er vigtige for det fremtidige samarbejde? Hvilke er det?
* Er det en samtale, hvor barnet skal høres i forhold til noget konkret, eksempelvis samvær eller en foranstaltning, der skal iværksættes? Husk: Børn over 12 år har ret til en selvstændig afgørelse, hvordan praktiseres det?
* Hvilke negative konsekvenser samtalen kan have for barnet. I så fald, hvilke spørgsmål er så de vigtigste at få stillet?
* **Hvad ved du allerede om barnet/den unge som evt. kan være dig til hjælp i samtalen?**
* Har du tidligere erfaringer med barnet? I så fald hvilke?
* Første skridt er kontaktetablering, og først når du føler/mærker, at barnet er trygt nok, kan I komme omkring mere følsomme ting.
* Det kan være en stor hjælp at vide noget om barnet for at kunne skabe god kontakt. Hvad er barnets særlige interesser? For at få alle disse informationer om barnet, spørg da barnets primære kontaktpersoner evt. fra daginstitution og barnets forældre.
* **Hvor, hvornår og hvordan skal samtalen holdes?**
* Hvor vil det være mest trygt for barnet, at I har samtalen?
* Skal du eventuel møde barnet 2-3 gange, hvor I bare leger, før barnet vil samtale?
* Hvilken betydning vil det have for dit arbejde og for formålet med samtalen, hvor den holdes?
* Hvor, hvornår og hvordan er barnet bedst tilpas?
  + Skal barnet være udenfor, indenfor?
  + Lige have spist, være udhvilet?
  + Hvilke ting kan barnet have omkring sig?
  + Hvad er barnets særlige udfordringer i forhold til kommunikation, og hvordan kan disse håndteres i jeres samtale? Eksempelvis er det et barn der ikke kan lide øjenkontakt? Ikke formår at sidde stille? Har barnet sproglige vanskeligheder? Hvad er barnets kognitive funktionsniveau? Og er dette påvirket af stress eller belastninger, der evt. kan sænke det?
  + Hvad kan barnet forstå, og hvordan forstår det bedst?
  + Hvor længe kan barnet samtale ad gangen, før det har brug for en pause?
  + Hvordan forbereder du barnet på samtalen bedst muligt?
  + Har barnet brug for visuel støtte? At tale igennem en bamse? Eller er det et barn, der måske bare lytter og svarer ja/nej med et kort?
* **Hvem kan eventuelt deltage?**
* Hvem kan deltage i samtalen, så den bliver så tryg og god for barnet som muligt?
* Hvem skal være til stede? Hvorfor og hvilken forskel vil det gøre for barnet?
* Er der noget, der kan komplicere, at samtalen bliver god/giver mening, og at formålet med samtalen nås? Kan barnet være hæmmet i forhold til at udtrykke sig fx pga. loyalitetskonflikt ved skilte forældre?
* Undersøg hvem der er barnets mest betydningsfulde voksenrelation, og overvej om du kan få bragt denne værdifulde person i spil til hjælp for barnet.
* **Andre overvejelser**
* Overvej hvilke spørgsmål, der er vigtige at få stillet til netop denne samtale.
* Overvej hvad der er vigtigt at observere og hvorfor det er vigtigt.
* Overvej hvad du selv tager med ind i samtalen - hvad er din forforståelse eller har du nogle hypoteser/antagelser som du forsøger at få bekræftet? Som mennesker kan vi ubevidst se det, vi tror på, og som passer ind i vores forståelse.

**Tip: Lav en liste med gode spørgsmål forud for samtalen, du kan støtte dig til under samtalen.**

Forskellige formål med samtalen kræver forskellig tilrettelæggelse af samtalen.

Overvej at få sparring på hvilken slags samtale det er, hvad formålet er, og hvilken tilrettelæggelse samtalen derfor kræver, hvis du er i tvivl.

**Under samtalen**

* **Sæt rammen og tydeliggør formålet med mødet og dagsorden**
  + Lav en simpel og alderssvarende præsentation af, hvem du er, hvad I skal i dag, hvad barnet kan forvente, hvad du skal bruge samtalen til og hvad der bagefter kommer til at ske.
  + Hvis du tager notater undervejs, oplys hvorfor og hvad du skriver ned. Overvej om der skal være en anden, der deltager som kan skrive referat, så du kan have fokus på at stille de rigtige spørgsmål og være i kontakten med barnet.
  + Fortæl barnet hvilke rettigheder, det har. Eksempelvis: ”Hvis du ikke gider snakke mere, så er det ok, så kommer jeg bare igen en anden dag.”
  + Fortæl barnet noget om, hvad du allerede ved om det, og fortæl det, at det, som barnet fortæller, ikke deles med andre end mor og far, samt dem barnet ønsker, at det deles med.
  + Tag nogle pauser væk fra det følsomme, hvis det bliver for svært.
  + Sæt ord på det svære.
* **Giv god plads og tid til følelsesmæssige reaktioner**
* Vær nænsom, fornem barnet og mærk hvor det er, så du kan møde det der.
* Lån barnet ord, hvis barnet selv har svært ved at forklare sine følelser.
* Gentag det barnet siger med dets egne ord. Når du bruger barnets ord, føler de sig mere genkendt.
* Forstå, udvis forståelse, men med respekt for, at du ikke har oplevet det, barnet har oplevet. Det er godt for kontakten at få valideret sine følelser, så vær opmærksom på, hvad du siger for, at barnet oplever sig mest muligt forstået.
* Lyt rigtig meget, og vær nysgerrig på, hvilke ønsker, håb og drømme der ligger bag det barnet fortæller.

Husk altid at spørge ind til barnets bedste håb, løsningsforslag, tanker om forandring osv. Det er med til at give barnet en følelse af inddragelse.

**Afrunding**

* **Lav en gennemsigtig afrunding**
* Skab al den gennemsigtighed, du kan.
* Når du afslutter, kan du eventuelt opsummere for barnet, hvad du har hørt, det siger, og tjekke af, om det er rigtigt hørt.
* Lav en opsummering.
* Fortæl barnet, hvad der skal ske nu/efterfølgende.
* Fortæl barnet hvad det kan forvente, og hvor det kan få hjælp og støtte i mellemtiden.
* Oplys barnet om, hvornår og hvordan det kan få fat i dig, hvis de har brug for det eller foreslå, at du kontakter barnet en gang om ugen for at følge op.
* Hør barnet om dets ønsker for den næste tid, hvad de har behov for og hvad de oplever, er til hjælp.
* Fortæl barnet om alt det, du har tænkt dig at gøre.
* Bed barnet om samtykke til det hele - lovgivning eller ej, det handler om etik, inddragelse og kommunikation.
* Vær opmærksom på, at det kan være både grænseoverskridende og utrygt at være i kontakt med kommunen. For mange børn er det forbundet med skam og skyld.
* Tjek altid med barnet, om det er ok både før, under og efter samtalen.
* Sørg for, at der er voksne omkring barnet, som efter samtalen får talt med barnet om, hvordan det gik, og særligt ved følsomt indhold skal barnet sikres emotionel støtte/bearbejdning efter samtalen.

Har du problemer med at få afholdt en meningsfuld børnesamtale, så få sparring på teammødet.

**Mulige SOS- og LØFT-redskaber**

[Redskab: De Tre Huse](#_Introduktion_til_De)

[Redskab: Hvad mere, hvad mere, hvad mere og hvilken forskel gør det?](#_Redskab:_Hvad_mere,)

Ovenstående er vejledende og skal altid tilpasses det enkelte barn.